**Väike alev suurte võimalustega: kodukoht, kuhu noored tahaks jääda**

Eesti väikestes paikades on peidus midagi, mida suurlinnad ei suuda pakkuda – rahu, turvatunne ja kogukonna soojus. Üks sellistest kohtadest on meie väike Kostivere, kus elu kulgeb omas tempos, naabrid tunnevad üksteist nimepidi ning lapsed saavad muretult õues mängida.

Kostivere on turvaline ja looduskaunis paik, mis pakub juba praegu palju head neile, kes hindavad rahulikku elukeskkonda.

Samas näen külavanemana, et noortel on järjest raskem siia elama jääda. Kui kool läbi saab, on nad sunnitud kolima suurematesse keskustesse, sest siin napib tänapäevaseid võimalusi ja elupaiku, kuhu oma kodu rajada. On selge, et noorte perede ja noorte endi jaoks on vaja arengut, et kodukanti oleks võimalik ka pikemalt püsima jääda.

**Arendus, mis looks võimalusi, mitte ei muudaks iseloomu**

Minu kindel veendumus on, et meie alevisse on vaja **mõistliku mahuga arendust**. Mitte midagi liigset ega ülearu suurt, vaid täpselt nii palju, et noortel ja noortel peredel oleks siin võimalik iseseisev elu luua.

Kostivere ei vaja hiiglaslikke ega üle võlli planeeringuid. Meile piisaks paraja suurusega elamuarendusest, mis looks juurde uusi ajakohaseid kodusid ja vaba aja veetmise võimalusi. Kaasaegsed tööruumid või väike ärikeskus oleks ka boonus ning looks võimalusi neile, kes soovivad kodukoha lähedal töötada või ettevõtlusega alustada. See kõik tekitaks tingimused, et võimalikult paljud noored pered ei peaks mujale kolima.

Soovin hoida meie kodukoha hubase ja rohelisena, samal ajal tagades, et siin on olemas tänapäevased võimalused.

**Paik, kus perel on hea kasvada**

Kostivere tugevus on juba praegu turvaline keskkond ja rohelus, mis teeb sellest ideaalse koha lastega peredele. Lasteaed ja kool on lähedal, noortekeskus, perearstikeskus, raamatukogu, päevakeskus, vaba loodus ning sportimisvõimaluste olemasolu annavad eelduse tasakaalukaks eluks. Kui nendele lisada vaid mõni tänapäeva maailma võimalus, ei peaks noored oma kodukoha ja tuleviku vahel valima.

**Väike samm, suur mõju**

Väike, aga läbimõeldud arendus võiks olla see tõuge, mis aitab alevis hoida noori ja tuua juurde uusi elanikke. See ei tohiks muuta alevi olemust, vaid pigem annaks talle uue hingamise, et turvaline ja mõnus paik ei jääks pelgalt heaks lapsepõlvemälestuseks, vaid kujuneks koduks ka täiskasvanuelus. See ei ole utoopia. See on täiesti tehtav, kui tegutseme targalt ja üheskoos. Minu südamlik soov on, et hoiaksime oma alevi turvalise ja hubase paigana, aga lisaks sellele looksime noortele põhjuse siia jääda.

**Kui hoiame ja arendame oma kodukohta tasakaalukalt, jääb see alati paigaks, kus on hea elada ja siis kasvavad siin edasi nii meie lapsed kui ka unistused – põlvest põlve.**